Javaslat A TANÁCS HATÁROZATA az egyes acéltermékeknek az Európai Közösség és Ukrajna közötti kereskedelméről szóló, 2003. december 15-i 2003/893/EK tanácsi határozat módosításáról

(előterjesztő: a Bizottság)

INDOKLÁS

Ezen határozat célja az egyes acéltermékeknek az Európai Közösség és Ukrajna közötti kereskedelméről szóló, 2003. december 15-i 2003/893/EK tanácsi határozat módosítása az új tagállamoknak az EU-hoz történő csatlakozása figyelembevétele érdekében.

A csatlakozási okmányban megállapítottak szerint az új tagállamok alkalmazzák a közös kereskedelmi politikát, ideértve az egyes acéltermékek behozatalára vonatkozó mennyiségi határértékeket. Ezeknek a határértékeknek a szintjét azonban az EU bővítésének figyelembevétele érdekében ki kell igazítani, mint arról a csatlakozási okmány is említést tett.

A kibővült EU és Ukrajna közötti 2004. évre szóló kétoldalú acélegyezményről folytatott tárgyalások folyamatban vannak. Az egyezmény, a megkötését követően az autonóm intézkedések helyébe lép. Az egyezmény megkötéséig és hatálybalépéséig azonban a hagyományos kereskedelemnek az EU bővítését követő fenntartása érdekében meg kell emelni a 2003. december 15-i 2003/893/EK tanácsi határozat által bevezetett jelenlegi mennyiségi határértékeket. Ezért javasolt a mennyiségi határértékek megemelése.

Az új tagállamokba irányuló hagyományos behozatalt a mennyiségi határértékek megemelésének módszere a következő elemekből álló képlet segítségével veszi figyelembe:

- az Ukrajnából származó és az új tagállamokba irányuló érintett acéltermék-behozatal legutóbbi három éves (2000-2002) átlaga,

- időarányosan kiigazítva, mivel a bővítés 2004. május 1-jén lép hatályba,

- csökkentve 30%-kal, azaz az azzal azonos csökkentési tényezővel, amelyet az Ukrajna által a vashulladék kivitelére bevezetett akadályok eredményeként Ukrajna vonatkozásában már elfogadott mennyiségi határértékekre alkalmaznak.

Ez a tanácsi határozat hatályát veszti, amikor az egyezmény hatályba lép.

A Tanácsot felkérik a 2003. december 15-i 2003/893/EK tanácsi határozatot módosító jelen tanácsi határozati javaslat elfogadására.

2004/0124 (ACC)

Javaslat A TANÁCS HATÁROZATA az egyes acéltermékeknek az Európai Közösség és Ukrajna közötti kereskedelméről szóló, 2003. december 15-i 2003/893/EK tanácsi határozat módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

mivel:

(1) 2004. május 1-jétől az Európai Unió tíz új tagot foglal magába, amelyek a következők: Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia. A 2003-as csatlakozási okmány 6. cikkének (8) bekezdése kiköti, hogy a Közösség által az acéltermékek behozatalára alkalmazott mennyiségi határértékeket az új tagállamoknak az utóbbi évekbeli behozatala alapján ki kell igazítani;

(2) A Tanács az egyes acéltermékeknek az Európai Közösség és Ukrajna közötti kereskedelméről szóló, 2003. december 15-i 2003/893/EK határozatával [1] elfogadta az Ukrajnából származó egyes acéltermékeknek az Európai Közösségbe történő behozatalára vonatkozó mennyiségi határértékeket;

[1] HL L 333., 2003.12.20., 84. o.

(3) Mivel a kétoldalú acélegyezmény megkötéséről Ukrajnával folytatott tárgyalások még nem fejeződtek be, valamint a 2003-as csatlakozási okmány 6. cikke (8) bekezdése harmadik albekezdésének értelmében, a hagyományos kereskedelemnek az Európai Unió bővítését követő fenntartása érdekében rendelkezni szükséges a meglévő mennyiségi határértékek megemeléséről. Az emelés az új tagállamok 2000., 2001. és 2002. évi, az érintett acéltermékekre vonatkozó behozatalának átlagértékén alapul, időarányos kiigazítással, hiszen a bővítés 2004. május 1-jén lép hatályba, és további 30%-os, az Ukrajna által a vashulladék kivitelére bevezetett akadályok eredményeként Ukrajna vonatkozásában elfogadott mennyiségi határértékekre alkalmazott csökkentési tényezővel azonos tényező alkalmazásával történő kiigazítással. Ezeket a mennyiségi határértékeket az egyezmény megkötését követően szükség szerint tovább módosítják;

(4) Ezért a 2003/893/EK tanácsi határozat II. mellékletét módosítani kell;

A KÖVETKEZŐKÉPPEN HATÁROZOTT:

1. cikk

A 2003/893/EK határozat II. melléklete helyébe az e határozat mellékletében szereplő szöveg lép.

2. cikk

Ez a határozat az Európai Közösségek Hivatalos Lapjában való kihirdetését követő harmadik napon lép hatályba.

Kelt Brüsszelben, [...]

a Tanács részéről

az elnök

MELLÉKLET

,II. MELLÉKLET

MENNYISÉGI HATÁRÉRTÉKEK - UKRAJNA

Egység: tonna

Év // 2004

//

Termékek //

//

SA. Sík termékek //

//

SA1. Tekercsek // 62 037

//

SA2. Durvalemez // 200 104

//

SA3. Egyéb sík termékek // 66 608

//

//

SB. Hosszú termékek //

//

SB1. Gerendák // 12 481

//

SB2. Dróthenger // 66 828

//

SB3. Egyéb hosszú termékek // 122 170

//

"